FI Euroopan unionin virallinen lehti C 151/9

Valvonta- ja tuomioistuinsopimuksen pöytäkirjassa 4 olevan II luvun 27 artiklan 4 kohdan mukaisesti julkaistu EFTAn valvontaviranomaisen tiedonanto

(Asia N:o 76958 – Color Line / Sandefjordin kunta)

Sandefjordin kunnan tarjoamat sitoumukset

(2016/C 151/07)

1. Johdanto

Valvonta- ja tuomioistuinsopimuksen pöytäkirjassa 4 olevan II luvun 9 artiklan mukaan silloin, kun EFTAn valvontaviranomainen, jäljempänä ’valvontaviranomainen’, aikoo tehdä päätöksen, jossa rikkominen määrätään lopetettavaksi, ja kun asianomaiset yritykset esittävät sitoumuksia, joiden tarkoituksena on poistaa valvontaviranomaisen alustavassa arvioinnissaan niille esittämät huolenaiheet, valvontaviranomainen voi päättää määrätä kyseisten sitoumusten noudattamisen yrityksiä velvoittavaksi. Päätös voidaan tehdä määräajaksi, ja siinä on todettava, ettei valvontaviranomaisen jatkotoimille ole enää perusteita. Valvonta- ja tuomioistuinsopimuksen pöytäkirjassa 4 olevan II luvun 27 artiklan 4 kohdan mukaisesti valvontaviranomainen julkaisee tiiviin yhteenvedon asiaan liittyvistä seikoista ja sitoumusten pääkohdat. Asianomaiset osapuolet voivat esittää huomautuksensa valvontaviranomaisen asettamassa määräajassa.

2. Yhteenveto asiasta

Valvontaviranomainen aloitti 5. maaliskuuta 2015 Sandefjordin kuntaa vastaan muodollisen menettelyn, joka koskee Euroopan talousalueesta tehdyn sopimuksen 53 ja/tai 54 artiklan mahdollisia rikkomisia. Rikkomisepäilyt koskivat satamasopimuksia, joita Sandefjordin kunta on tehnyt ja/tai noudattanut yritysten Color Line AS ja/tai Color Transport AS ja/tai Color Group AS, jäljempänä ’Color Line’, kanssa. Satamasopimuksissa myönnetään Color Linelle pitkäaikainen yksinoikeus liikennöintiin ja/tai suoja sen vuoroille, ja niiden epäiltiin saattavan vahingoittaa kilpailua tax-free-myyntiä tarjoavien lyhyiden matkojen matkustajalauttapalvelujen markkinoilla Norjan ja Ruotsin välisillä reiteillä.

Sandefjordin kunta, Fjord Line AS, jäljempänä ’Fjord Line’ (1), ja Color Line tekivät 24. elokuuta 2015 sovittelun perusteella Norjan riita-asioiden oikeudenkäyntilain (tvistelov) 19 §:n mukaisen sopimuksen, jäljempänä ’sovintosopimus’. Sovintosopimuksella lopetetaan Fjord Linen Color Linea ja Sandefjordin kuntaa vastaan aloittamat siviilioikeudelliset menettelyt, jotka ovat olleet vireillä muun muassa Sandefjordin käräjäoikeudessa Norjassa. Sovintosopimuksessa vahvistetaan Fjord Linelle, Color Linelle ja Sandefjordin kunnalle kuuluvat oikeudet ja velvollisuudet, jotka liittyvät erityisesti liikennöintivuoroihin Norjan Sandefjordin ja Ruotsin Strömstadin satamista sekä tiettyjen infrastruktuurien käyttöön Sandefjordin ja Strömstadin satama-alueilla.

Jäljennös sovintosopimuksesta toimitettiin valvontaviranomaiselle 24. elokuuta 2015. Tämän jälkeen valvontaviranomainen esitti sovintosopimukseen joitakin varaumia, jotka koskivat Color Linelle ja Sandefjordin kunnalle myönnettyjä oikeuksia. Vastatakseen näihin varaumiin Sandefjordin kunta teki 7. syyskuuta 2015 Color Linen kanssa sopimuksen, jossa tarkistettiin joitakin velvollisuuksia ja oikeuksia, jotka liittyvät Sandefjordin satamasta lähtevien vuorojen myöntämiseen.

Color Linen ja Sandefjordin kunnan kanssa 7. lokakuuta 2015 käytyjen sitoumuksia koskevien keskustelujen jälkeen valvontaviranomainen hyväksyi valvonta- ja tuomioistuinsopimuksen pöytäkirjassa 4 olevan II luvun 9 artiklan 1 kohdassa tarkoitetut alustavat arvioinnit, jotka oli osoitettu Color Linelle ja Sandefjordin kunnalle.

Sandefjordin kunnalle osoittamassaan alustavassa arvioinnissa valvontaviranomainen katsoi, että Sandefjordin kunta on harjoittanut seuraavia liiketoimintakäytäntöjä, jotka saattavat rikkoa ETA-sopimuksen 53 ja 54 artiklaa:

Sandefjordin kunnan ja Color Linen väliset satamasopimukset, sellaisina kuin ne olivat ennen 24. elokuuta ja 7. syyskuuta 2015 tehtyä sovintosopimusta, ovat estäneet Color Linen kilpailijoiden tosiasiallisen pääsyn Sandefjordin ja Strömstadin väliselle lauttareitille. Sandefjordin kunnan ja Color Linen välillä tehdyn pitkäaikaisen sopimuksen ja Color Linen investointeihin nähden jo kohtuuttoman pitkään jatkuneen yksinoikeuden tuloksena laivayhtiö pystyi varaamaan itselleen houkuttelevimmat vuorot ja suuren osan Sandefjordin sataman kapasiteetista erittäin pitkäksi aikaa.

Näin ollen Sandefjordin kunta on estänyt tosiasiallisen pääsyn tax-free-myyntiä tarjoavien lyhyiden matkojen matkustajalauttapalvelujen markkinoille Sandefjord–Strömstad-reitillä ja laajentumisen näillä markkinoilla tekemällä Color Linen kanssa pitkäaikaisen sopimuksen ja pitämällä yllä Color Linen satamasopimuksen mukaisia väitettyjä oikeuksia.

3. Tarjottujen sitoumusten pääsisältö

Sandefjordin kunta on tarjonnut valvonta- ja tuomioistuinsopimuksen pöytäkirjassa 4 olevan II luvun 9 artiklan 1 kohdan mukaisesti sitoumuksia ratkaistakseen valvontaviranomaisen alustavasti esittämät kilpailuongelmat, jotka liittyvät edellä mainittuihin liiketoimintakäytäntöihin.

Tarjotut sitoumukset ovat 24. elokuuta 2015 tehty sovintosopimus ja sen jälkeen 7. syyskuuta 2015 Color Linen ja Sandefjordin kunnan välillä tehty sopimus. Color Linen ja Sandefjordin kunnan tarjoamat sitoumukset ovat näin ollen samat.

Sitoumusten keskeiset kohdat ovat seuraavat:

Sandefjordin kunta myöntää Fjord Linelle oikeuden harjoittaa lauttaliikennettä Sandefjordin satamassa 31. joulukuuta 2025 saakka. Color Linen oikeus harjoittaa lauttaliikennettä Sandefjordin satamassa perustuu 1. tammikuuta 2020 alkaen siihen, että Color Linelle myönnetään jäljempänä esitetyt liikennöintivuorot.

Sovintosopimuksen täytäntöönpanon osana sekä Color Lineen että Fjord Lineen sovelletaan seuraavaa vuoroaikataulua 1. lokakuuta 2015 ja 31. joulukuuta 2019 välisenä aikana:

Laivayhtiö Lähtö Saapuminen Lähtö Saapuminen Sandefjord Strömstad Strömstad Sandefjord Color Line 07:00 09:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 17:00 19:30 20:00 22:30

Tämä aikataulu on korvannut kaikki aiemmat päätökset tai sopimukset, jotka koskevat vuoroaikatauluja.

Color Linelle myönnetyt vuorot ovat voimassa 31. joulukuuta 2019 asti. Color Line luopuu 1. tammikuuta 2020 alkaen tuomioistuimessa tehdyn sovintosopimuksen mukaisesti oikeudestaan vuoroihin, jotka sille on myönnetty edellä mainitussa aikataulussa (2).

Sen sijaan Fjord Linella on oikeus jatkaa liikennöintiään tämän aikataulun mukaisesti 31. joulukuuta 2025 asti.

Sandefjordin kunta jakaa Color Linen käytössä vuoteen 2019 saakka olevat liikennöintivuorot uudelleen 31. joulukuuta 2019 mennessä. Vuorot myönnetään 1. tammikuuta 2020 – 31. joulukuuta 2025 väliselle ajalle. Vuorojen jakamisessa noudatetaan kulloinkin voimassa olevia lakeja ja asetuksia. Vuorojen jakaminen perustuu kunnan asettamiin kriteereihin, jotka ilmoitetaan viimeistään 1. maaliskuuta 2016. Hakemusten määräaika on 1. syyskuuta 2016. Kriteereillä turvataan keskeisten kilpailuedellytysten sekä tasapuolisen kohtelun ja syrjimättömyyden vaatimusten täyttyminen, ja niitä sovelletaan nykyisiin ja mahdollisiin uusiin sopimuspuoliin.

Kummallakaan laivayhtiöllä ei 1. tammikuuta 2026 alkaen ole oikeutta harjoittaa Sandefjordin satamassa lauttaliikennettä, jos Sandefjordin kunta haluaa käyttää satamaa muihin tarkoituksiin. Jos lauttaliikenne satamassa jatkuu joulukuun 31. päivän 2025 jälkeen, kunnan on vahvistettava 31. joulukuuta 2024 mennessä kriteerit, joiden perusteella liikennöintivuorot jaetaan.

Tällä hetkellä Color Linen käytössä olevien vuorojen (3) jakamista kaudelle 2020–2025 koskevien kriteerien julkistamisen yhteydessä kunnan on ilmoitettava, että sillä laivayhtiöllä, jolle vuorot myönnetään kyseisellä ajanjaksolla ja joka ottaa tämän perusteella käyttöön olennaisilta osin uudelleen rakennetun ja erityisesti tätä tarkoitusta varten mukautetun aluksen tai uuden aluksen, on etuoikeus säilyttää nämä vuorot kyseisellä aluksella niin kauan kuin satama pidetään avoimena lauttaliikenteelle, mutta ei enää joulukuun 31. päivän 2030 jälkeen.

Tarjotut sitoumukset julkaistaan kokonaisuudessaan englannin kielellä valvontaviranomaisen verkkosivuilla osoitteessa

www.eftasurv.int.

4. Huomautuspyyntö

Valvontaviranomainen aikoo tehdä valvonta- ja tuomioistuinsopimuksen pöytäkirjassa 4 olevan II luvun 9 artiklan mukaisen päätöksen, jonka myötä edellä lyhyesti esitetyt ja Internetissä valvontaviranomaisen verkkosivustolla julkaistut sitoumukset tulevat Color Linea velvoittaviksi.

Valvontaviranomainen pyytää valvonta- ja tuomioistuinsopimuksen pöytäkirjassa 4 olevan II luvun 27 artiklan 4 kohdan mukaisesti asianomaisia kolmansia osapuolia esittämään huomautuksensa sitoumuksista. Huomautusten on oltava valvontaviranomaisella kuukauden kuluessa tämän tiedonannon julkaisupäivästä. Asianomaisia kolmansia osapuolia pyydetään toimittamaan huomautuksistaan myös julkinen toisinto, josta tiedot, jotka ne katsovat liikesalaisuuksiksi, ja muut luottamukselliset tiedot on poistettu ja korvattu vaatimusten mukaisesti yhteenvedolla, joka ei sisällä luottamuksellisia tietoja, tai merkinnällä ”liikesalaisuus” tai ”luottamuksellinen tieto”.

Vastausten ja huomautusten olisi mielellään oltava perusteltuja, ja niissä tulisi esittää kaikki olennaiset tosiseikat. Jos havaitsette johonkin ehdotettujen sitoumusten osa-alueeseen liittyvän ongelman, valvontaviranomainen pyytää teitä ehdottamaan mahdollista ratkaisua.

Huomautukset voidaan lähettää valvontaviranomaiselle viitteellä 76958 Color Line / Sandefjord Municipality joko sähköpostilla osoitteeseen competition@eftasurv.int tai postitse seuraavaan osoitteeseen:

EFTA Surveillance Authority Competition and State Aid Directorate Rue Belliard / Belliardstraat 35 1040 Bruxelles/Brussel BELGIQUE/BELGIË

(1) Fjord Line, joka on valituksen tekijä nyt käsiteltävässä asiassa, on uusi tulokas markkinoilla.

(2) Ks. liite 1, tuomioistuimessa tehty sovintosopimus, jossa Color Linen liikennöintivuorot on merkitty sinisellä ja vihreällä.

(3) Tällä tarkoitetaan liitteessä 1 olevaan, tuomioistuimessa tehtyyn sovintosopimukseen sisältyvässä vuoroaikataulussa sinisellä ja vihreällä merkittyjä vuoroja (jotka ovat tällä hetkellä Color Linen käytössä).